În data de 10 septembrie, artistul a părăsit Parisul cu destinația Londra. Acolo a vizitat Expoziția internațională de la 1851 care s-a desfășurat în perioada 1 mai - 15 octombrie 1851. A văzut galeriile din Londra, cea de la Hampton Court Palace și de la Ellesmere cu lucrări de Poussin, Veronese și Tizian. A vizitat apoi British Museum, Westminster Abbey, Catedrala Sf. Paul, Turnul Londrei, clădirea vămii, docurile londoneze, fabrica de bere Barclays, poșta, Banca Angliei, tunelul de sub Tamisa, Grădina Zoologică, muzeul figurilor de ceară Madame Tussauds.